નવસારી જિલ્લામાં રખડતા કૂતરાંઓની સંખ્યામાં વધારો થતા ઘણી જ્ગ્યાએ રાતના સમયે લોકો રસ્તા પરથી ડરતાં-ડરતાં પસાર થતા હોય છે. ફોર વ્હિલ અને ટુ વ્હિલ વાહનોની પાછળ દોડતા કૂતરાંઓના કારણે ઘણા વાહન ચાલકો અકસ્માતનો પણ ભોગ બનતા હોય છે, જ્યારે આ કૂતરાંઓ જ ઘણાને શિકાર બનાવી કરડી લેતા તેમને ઇંજેક્શન લેવાનો વારો આવે છે. આરોગ્ય વિભાગના આંકડાઓ ઉપર એક નજર કરીએ, તો જિલ્લામાં દર મહિને ૬૦ થી ૭૦ લોકોને કૂતરું કરડયાની ફરિયાદ હોય છે અને તેઓ જિલ્લાની સિવિલ હોસ્પિટલો, સામૂહિક આરોગ્ય કેન્દ્ર, પ્રાથમિક આરોગ્ય કેન્દ્ર કે સરકારી દવાખાનાઓમાં સારવાર લેતા હોય છે. નવસારી શહેર અને તેની આસપાસના વિસ્તારમાં દર મહિને કૂતરું કરડવાના સરેરાશ ૧૫૦ કેસ નોંધાય છે. ગત નવેમ્બર, ડિસેમ્બર અને જાન્યુઆરી મહિનામાં નવસારી સિવિલ હોસ્પિટલમાં કૂતરું કરડવાના કુલ ૪૭૫ કેસો નોંધાયા હતા. આરોગ્ય વિભાગના અઠવાડિક આંકડાઓમાં જિલ્લામાં કુલ ૧૧૩૫ લોકોએ સારવાર લીધી હતી. જોકે નવસારી સિવિલ હોસ્પિટલ અને જિલ્લા આરોગ્ય વિભાગ વચ્ચેના આંકડાઓમાં વિરોધાભાસ જણાયો હતો.